Özlem Sara Cekic (SF), 2012-03-27:
Jeg havde en mormor, der altid sagde, at det allervigtigste for en kvinde var, at hun var økonomisk uafhængig.
Heldigvis er der rigtig, rigtig mange kvinder i Danmark, som er økonomisk uafhængige.
Jeg vil også gerne bruge den her forespørgselsdebat til at sende en kæmpestor tak til de meget udskældte rødstrømper, som har været med til at skabe så mange muligheder for os kvinder, at vi kan stå her på talerstolen og give udtryk for, hvad vi mener.
Vi kan blive valgt, vi kan stemme, vi kan få foretaget en abort, og vi kan uddanne os.
Jeg synes, at man nogle gange i ligestillingsdebatten glemmer, at der er rigtig mange ting, der er rigtig gode i Danmark.
Og det blev jeg endnu mere bekræftet i, da jeg tog til Norge – det land, som man hele tiden hører om bare gør det så godt.
Men det var først i 2010, at de fik indført en pladsgaranti til børn i daginstitutioner – noget, vi har haft i årevis i Danmark.
Og så har de en målsætning om, at der skal være et vist antal mandlige pædagoger, samtidig med at de i deres uddannelsessystem ikke gør noget særligt ud af, at der selvfølgelig også skal være bevidst kønsundervisning.
Jeg synes, det er meget interessant at se, at vi nogle gange tænker, at græsset er grønnere ovre på den anden side, men der er rigtig mange ting, som jeg faktisk synes at vi gør rigtig, rigtig godt.
Det er der jo mange der har æren for – både de fantastiske mennesker, der i 1970'erne kæmpede for lige muligheder, og de forskellige regeringer, der har gjort det på hver deres måde.
Selv om vi nogle gange har været politisk uenige, har man hele tiden prøvet at tage nogle skridt i den retning, der gør, at mænd og kvinder kan blive ligebehandlet.
Det var min ros, og det må være ros nok fra en SF'er, så nu starter det andet.
Der er også nogle ting, som jeg klart mener at vi kan gøre langt bedre.
Vi kan gøre noget i forhold til barsel, så mændene også får den ret til at være sammen med deres børn.
Og vi kan se, at der er nogle barrierer, der gør, at mænd ikke tager barselorlov på lige fod med kvinderne.
Jeg er enig med dem, der siger, at økonomi betyder noget.
Selvfølgelig gør det det, men kultur betyder også rigtig, rigtig meget.
Hvis man skal snakke om toppen og bunden af ligestillingsdebatten, så synes jeg også, det er vigtigt med flere kvinder i bestyrelser som et forpligtende mål, altså så kvinder kommer til at få samme og lige muligheder for magtpositioner, ligesom jeg også mener, at der skal gøres en særlig indsats for kvinder, der bliver købt og solgt som en vare.
De kvinder, der bliver udsat for menneskehandel, sender man også hjem.
Men vi skal gøre tingene meget bedre end den måde, man har gjort det på i Norge.
Vi skal også give de her kvinder mulighed for at komme ud af prostitution.
Så mener jeg også, at der er nogle strukturer, som fastholder de her kønsroller.
Hvis man ser på børnehaver – uden at vi alle sammen begynder at snakke om vores små prinsesser og prinser – mener jeg også, at der er nogle grundlæggende strukturer dér, som gør, at vi fastholder børnene i de her stereotype forestillinger om, hvad en rigtig dreng kan, og hvad en rigtig pige kan.
Det tror jeg ikke nødvendigvis at man kan lovgive sig ud af.
Jeg tror, det er meget rigtigt, at man hele tiden bliver ved med at diskutere de her ting, men også, at man bevidstgør lærere og pædagoger om, at der er en forpligtelse til at skabe lige muligheder for børnene.
Det er ikke et spørgsmål om, at man nu skal tage dukkerne væk fra dem.
Nej, der skal faktisk reelt være valgmuligheder i forhold til aktiviteter og alle mulige andre ting.
Så den måde, vi har grebet tingene an på, er ikke nødvendigvis god; tingene hænger ikke nødvendigvis godt sammen.
Så vil jeg også lige prøve at pege på en gruppe, som jeg synes vi tit glemmer, når vi snakker om ligebehandling eller ligestilling.
Det er generelt minoriteter i Danmark.
Man har også lovgivningsmæssigt været inde at diskriminere eller har i hvert fald ikke skabt de samme rettigheder for f.eks. homoseksuelle.
Etniske minoriteter bliver heller ikke ligebehandlet på grund af den diskrimination, der også finder sted ude i samfundet.
Der har vi jo en lovgivning, der fungerer rigtig, rigtig godt, men had mellem mennesker eksisterer i et samfund, i alle samfundslag, i alle samfundsklasser.
Og derfor tror jeg også, at der er en rigtig stor og vigtig opgave ude i befolkningen med, at vi i fællesskab også er med til at sige fra, når hadet mellem mennesker ekskluderer og ikke inkluderer.
Så jeg glæder mig til, at regeringen med loven skaber nogle bedre rammer for begge køn, men jeg glæder mig også til, at en anderledes tone og tilgang i forhold til minoriteter, herunder homoseksuelle, er med til at skabe en anden rummelighed ude i samfundet.